Legal Document

Category: 121

Text:
17. ΝΟΜΟΣ υπ’ αριθ. 205 της 13/13 Ιαν. 1947 Περί τροποποιήσεως διατάξεων εκπαιδευτικών Νόμων. Άρθρ.1.-1.(Αντικαθίσταται η παρ. 1 του άρθρ. 5 του Α.Ν. 2545/1940). 2.Αι διατάξεις του Νόμ. 916/43 «περί διοικήσεως των Ιδιωτικών Νυκτερινών Γυμνασίων» έχουν εφαρμογήν μόνον ως προς τα υπό των νομικών προσώπων ιδρυόμενα και συντηρούμενα νυκτερινά γυμνάσια. 3.Κατά το σχολικόν έτος 1946–47 και μόνον η κατά τα ανωτέρω άδεια ιδρύσεως Νυκτερινών Γυμνασίων δύναται να χορηγηθή δια πράξεως του Υπουργού Θρησκευμάτων και Εθνικής Παιδείας, άνευ τηρήσεως των διατάξεων του Α.Ν. 2545/40 «περί ιδιωτικών σχολείων κλπ.». 4.Πάντα τα ζητήματα τα αναγόμενα εις την λειτουργίαν των δυνάμει του παρόντος ιδρυομένων Γυμνασίων δύνανται να ρυθμισθούν κατά το ανωτέρω σχολικόν έτος 1946-47 δι΄αποφάσεως του Υπουργού Θρησκευμάτων και Εθνικής Παιδείας. Άρθρ.2.-1.Η ισχύς των διατάξεων των παρ. 1 και 2 του άρθρ. 20 του Α.Ν.2545/1940 «περί ιδιωτικών σχολείων κλπ.» άρχεται από του σχολικού έτους 1946-47. 2.Κυρούται η υπ’ αριθ. 87110/29.10.1946 απόφασις του Υπουργού Θρησκευμάτων και Εθνικής Παιδείας, αφορώσα εις την λειτουργίαν των Ιδιωτικών σχολείων, τα δε εξ αυτής προκύψαντα αποτελέσματα θεωρούνται κατά πάντα νόμιμα και έγκυρα. Άρθρ.3.-Αι διατάξεις των παρ. 1, 2 και 3 του άρθρ. 1 του 206/1945 Α. Νόμου, «περί ρυθμίσεως ζητημάτων της αρμοδιότητος του Υπουργείου Θρησκευμάτων και Εθνικής Παιδείας» έχουσιν εφαρμογήν και κατά το τρέχον σχολικόν έτος 1946-47. Άρθρ.4.-(Ερμηνεύεται το Ν.Δ. 132/1946 περί εξετάσεως των φοιτητών των Πανεπιστημίων κλπ. βλ. τόμ. 31). 32.Ζ.α.16-17 Ιδιωτικά Εκπαιδευτήρια Φροντιστήρια